Twee KPMG-vennote bedank ná VBS Mutual Bank-kwessieFoto: ANA KPMG Suid-Afrika het Saterdag aangekondig dat twee van sy vennote met onmiddellike effek bedank het toe dissiplinêre aanklagte teen hulle aanhangig gemaak is. Sipho Malaba en Dumi Tshuma het Vrydag hul bedankings ingedien en die maatskappy het dit aanvaar, het KPMG in ŉ verklaring gesê. “Albei sake hou verband met VBS Mutual Bank en sluit in, maar is nie beperk nie tot, die vennote se versuim om te voldoen aan die maatskappy se beleide en prosedures wat betref die bekendmaking van betrokke finansiële belange,” lui die verklaring. Toe VBS Mutual Bank onlangs onder kuratorskap geplaas is, het inligting oor hierdie vennote aan die lig gekom en KPMG het ŉ onafhanklike ondersoek van stapel gestuur, wat deur die regsfirma Bowmans hanteer is. Die ondersoek duur voort en verdere stappe sal gedoen word. “Dis ŉ baie teleurstellende episode vir KPMG. Geen gedrag kan egter geduld word wat ons reputasie skade berokken nie en ons het beslissend opgetree om die situasie te hanteer,” het Nhlamulo Dlomu, uitvoerende hoof van KPMG Suid-Afrika, gesê.